b'\n_START_ARTICLE_\nFrank\xc5\xb3 valstyb\xc4\x97\n_START_SECTION_\nSandara\n_START_PARAGRAPH_\nNuo 511\xc2\xa0m. tai nebuvo vieninga, politi\xc5\xa1kai konsoliduota valstyb\xc4\x97. Kadangi frankai tur\xc4\x97jo paprot\xc4\xaf, kad t\xc4\x97vo turt\xc4\x85 s\xc5\xabn\xc5\xabs dalindavosi, Frank\xc5\xb3 valstyb\xc4\x99 da\xc5\xbeniausiai sudar\xc4\x97 kelios (i\xc5\xa1 prad\xc5\xbei\xc5\xb3 4, v\xc4\x97liau 3) karalyst\xc4\x97s (regna). Laikui b\xc4\x97gant t\xc5\xb3 sud\xc4\x97tini\xc5\xb3 karalys\xc4\x8di\xc5\xb3 kiekis ir geografija kito._NEWLINE_Net kai valdydavo keletas karali\xc5\xb3, Frankija buvo laikoma viena karalyste ir sutapus aplinkyb\xc4\x97ms ji v\xc4\x97l tur\xc4\x97davo vien\xc4\x85 karali\xc5\xb3. Pagrindin\xc4\x97 i\xc5\xa1 karalys\xc4\x8di\xc5\xb3, kurios valdovas da\xc5\xbeniausiai tituluodavosi vis\xc5\xb3 frank\xc5\xb3 valdovu, buvo Pary\xc5\xbeiaus karalyst\xc4\x97, v\xc4\x97liau Neustrija su sostine Pary\xc5\xbeiuje. Tradici\xc5\xa1kai Neustrija buvo apibr\xc4\x97\xc5\xbeiama kaip esanti \xc4\xaf \xc5\xa1iaur\xc4\x99 nuo Luaros, \xc4\xaf vakarus nuo Senos. Nuo VII a. vidurio valstyb\xc4\x97s gyvenime vyravo kita karalyst\xc4\x97\xc2\xa0\xe2\x80\x93 Austrazija, esanti \xc4\xaf rytus nuo Neustrijos, su centrais Reimse, Mece ir Achene._NEWLINE_Galiausiai Frankija prad\xc4\x97ta vadinti tik sritis aplink Pary\xc5\xbei\xc5\xb3 (Il de Fransas), nuo kurio kilo Pranc\xc5\xabzijos karalyst\xc4\x97s pavadinimas.\n_START_SECTION_\nII padalinimas ir suvienijimas\n_START_PARAGRAPH_\n561\xc2\xa0m. mirus Chloterui jo keturi s\xc5\xabn\xc5\xabs v\xc4\x97l pasidalino karalyst\xc4\x99 ir atk\xc5\xabr\xc4\x97 keturias frank\xc5\xb3 karalystes. Ta\xc4\x8diau vyriausiojo s\xc5\xabnaus Chariberto Pary\xc5\xbeiaus karalyst\xc4\x97 i\xc5\xa1silaik\xc4\x97 tik iki jo mirties 567\xc2\xa0m. Po to karalyst\xc4\x97 buvo galutinai panaikinta ir did\xc5\xbei\xc4\x85j\xc4\x85 dal\xc4\xaf jos teritorij\xc5\xb3 u\xc5\xbe\xc4\x97m\xc4\x97 Suasono karalyst\xc4\x97. Tokiu b\xc5\xabdu susiformavo padalinimas \xc4\xaf tris dalis (Neustrij\xc4\x85-Akvitanij\xc4\x85, Austrazij\xc4\x85 ir Burgundij\xc4\x85)._NEWLINE_I\xc5\xa1 prad\xc5\xbei\xc5\xb3 ma\xc5\xbeiausia Suasono (Neustrijos) karalyst\xc4\x97 atiteko jauniausiam Chilperikui I, ta\xc4\x8diau ji labai i\xc5\xa1sipl\xc4\x97t\xc4\x97, gaudama did\xc5\xbei\xc4\x85j\xc4\x85 dal\xc4\xaf Pary\xc5\xbeiaus karalyst\xc4\x97s vald\xc5\xb3, ir ilgainiui sostin\xc4\x97 perkelta \xc4\xaf Pary\xc5\xbei\xc5\xb3. Chilperikas labiausiai nesutar\xc4\x97 su kitais broliais. Tie nesutarimai labiausiai kilo d\xc4\x97l jo \xc5\xbemonos Galsvintos \xc5\xbemog\xc5\xbeudyst\xc4\x97s: manoma, kad j\xc4\x85 \xc4\xafvykd\xc4\x97 Chilperiko meilu\xc5\xbe\xc4\x97 ir antroji \xc5\xbemona Fredegunda. Galsvintos sesuo ir Austrazijos karaliaus Sigeberto \xc5\xbemona Brunhilda \xc4\xaftikino vyr\xc4\x85 paskelbti kar\xc4\x85 ir konfliktas tarp abiej\xc5\xb3 karalieni\xc5\xb3 bei karalys\xc4\x8di\xc5\xb3 t\xc4\x99s\xc4\x97si iki kito \xc5\xa1imtme\xc4\x8dio. Po Chilperiko mirties (585\xc2\xa0m.) \xc4\xaf vald\xc5\xbei\xc4\x85 at\xc4\x97jo jo s\xc5\xabnus Chloteras II, kuris t\xc4\x99s\xc4\x97 kruvin\xc4\x85 kov\xc4\x85 su kitomis dviem karalyst\xc4\x97mis._NEWLINE_Reimso (Austrazijos) karalyst\xc4\x97 su dalimi Provanso, Overne ir Ryt\xc5\xb3 Akvitanija priklaus\xc4\x97 Sigebertui I. Ilgainiui karalyst\xc4\x97s sostin\xc4\x97 perkelta \xc4\xaf Mainc\xc4\x85. Ji palaik\xc4\x97 gerus santykius su Burgundija. Po Sigeberto nu\xc5\xbeudymo 575\xc2\xa0m. \xc4\xaf vald\xc5\xbei\xc4\x85 at\xc4\x97jo ma\xc5\xbeametis Childebertas II, ir 587\xc2\xa0m. Andelo sutartis u\xc5\xbetikrino, kad Burgundijos karalius Gontranas j\xc4\xaf gins kruviname kare. Po Childeberto mirties sost\xc4\x85 paveld\xc4\x97jo jo vyresnysis s\xc5\xabnus Teodebertas II (595\xe2\x80\x93612)._NEWLINE_Orleano (Burgundijos) karalyst\xc4\x97 atiteko Gontranui, ir ji taip pat vald\xc4\x97 Centrin\xc4\x99 Galij\xc4\x85 ir did\xc5\xbei\xc4\x85j\xc4\x85 dal\xc4\xaf Provanso. Gontranas siek\xc4\x97 taikos, bet dukart band\xc4\x97 i\xc5\xa1 vestgot\xc5\xb3 nes\xc4\x97kmingai atimti Septimanij\xc4\x85 (585 ir 589\xc2\xa0m.). Po Gontrano mirties 592\xc2\xa0m. Burgundija atiteko Austrazijos Childebertui II, bet jis pats mir\xc4\x97 595\xc2\xa0m., ir karalyst\xc4\x99 paveld\xc4\x97jo jo jaunesnysis s\xc5\xabnus Teodorikas II (595\xe2\x80\x93613)._NEWLINE_VI a. pabaigoje broli\xc5\xb3 Teodeberto ir Teoderiko valdos buvo triskart didesn\xc4\x97s u\xc5\xbe Chilperiko \xc4\xafp\xc4\x97dinio Chlotero II. Drauge broliai siek\xc4\x97 nuversti savo pusbrol\xc4\xaf Chloter\xc4\x85 ir jiems pavyko u\xc5\xbeimti did\xc5\xbei\xc4\x85j\xc4\x85 dal\xc4\xaf jo karalyst\xc4\x97s, jam liko tik keli miestai, bet paties Chlotero nepavyko pagauti. 599\xc2\xa0m. jis buvo sutriu\xc5\xa1kintas Dormel\xc4\x97s, o Dentelinas buvo u\xc5\xbeimtas. Teodebertas ir Teodoriko s\xc4\x97kmingai u\xc5\xbeimtose Gaskonijos \xc5\xbeem\xc4\x97se, jie \xc4\xafk\xc5\xabr\xc4\x97 Vaskonijos kunigaik\xc5\xa1tyst\xc4\x99 ir paverg\xc4\x97 baskus 602\xc2\xa0m._NEWLINE_Tuo pa\xc4\x8diu metu kitoj karalyst\xc4\x97s pus\xc4\x97j sukil\xc4\x99 alemanai nugal\xc4\x97jo Teodorik\xc4\x85 ir frankai prarado vald\xc5\xbei\xc4\x85 u\xc5\xbe Reino esan\xc4\x8dioms gentims. Be to du broliai susipyko ir likus\xc4\xaf laik\xc4\x85 kovojo tarpusavyje. T\xc4\x85 kov\xc4\x85 kurst\xc4\x97 ir j\xc5\xb3 senel\xc4\x97 Brunhilda, kuri i\xc5\xa1vyta i\xc5\xa1 Teodeberto r\xc5\xabm\xc5\xb3, \xc4\xaftikin\xc4\x97jo Teodorik\xc4\x85 j\xc4\xaf nuversti ir u\xc5\xbemu\xc5\xa1ti. 610\xc2\xa0m. Teodebertas at\xc4\x97m\xc4\x97 i\xc5\xa1 Teodoriko Elzaso kunigaik\xc5\xa1tyst\xc4\x99, prad\xc4\x97damas konflikt\xc4\x85 d\xc4\x97l to, kam jis turi priklausyti (Burgundijai ar Austrazijai), kuris buvo i\xc5\xa1spr\xc4\x99stas tik VII a. pabaigoje._NEWLINE_612\xc2\xa0m. Teodorikas u\xc5\xbemu\xc5\xa1\xc4\x97 brol\xc4\xaf ir tapo frank\xc5\xb3 karaliumi. Bet pergal\xc4\x97 buvo trumpalaik\xc4\x97, nes jis mir\xc4\x97 613\xc2\xa0m. ruo\xc5\xa1damasis \xc5\xbeygiui prie\xc5\xa1 Chlotar\xc4\x85, palikdamas jaun\xc4\x85 s\xc5\xabn\xc5\xb3 Sigebert\xc4\x85 II. Jo nepilnametyst\xc4\x97s laikais i\xc5\xa1kilo ma\xc5\xbeordom\xc5\xb3 (r\xc5\xabm\xc5\xb3 valdytoj\xc5\xb3) institucija, susijusi su Varnachu, Rado ir Pepinu Ladenie\xc4\x8diu ir kitais asmenimis, kurie nor\xc4\x97jo atiduoti vald\xc5\xbei\xc4\x85 Chloterui, kad b\xc5\xabt\xc5\xb3 nuversta regent\xc4\x97 Brunhilda. Tais pa\xc4\x8diais metais Chloteras II \xc4\xafvykd\xc4\x97 perversm\xc4\x85, kurio metu regent\xc4\x97 ir 10 met\xc5\xb3 karalius buvo nu\xc5\xbeudyti. Tokiu b\xc5\xabdu Frank\xc5\xb3 karalyst\xc4\x97 v\xc4\x97l buvo suvienyta. Po Chlotero perversmo Ledo ir Pepinas tapo ma\xc5\xbeordomais.\n_START_SECTION_\nChlotero II ir Dagoberto valdymas\n_START_PARAGRAPH_\nI\xc5\xa1 karto po pergal\xc4\x97s Chloteras i\xc5\xa1leido Pary\xc5\xbeiaus edikt\xc4\x85 (614\xc2\xa0m.), kuris buvo laikomas nuolaida kilmingiesiems, bet dabar toks po\xc5\xbei\xc5\xabris kritikuojamas. Ediktas tur\xc4\x97jo garantuoti teisingum\xc4\x85, u\xc5\xbebaigti vald\xc5\xbeios korupcij\xc4\x85, ta\xc4\x8diau jis taip pat sustiprino regioninius skirtumus tarp trij\xc5\xb3 Frankijos dali\xc5\xb3 ir suteik\xc4\x97 kilmingiesiems dingst\xc4\xaf ki\xc5\xa1tis \xc4\xaf teis\xc4\x97j\xc5\xb3 paskyrim\xc4\x85._NEWLINE_623\xc2\xa0m. Austrazija reikalavo savo atskiro karaliaus, nes bendras karalius retai buvo karalyst\xc4\x97je ir nebuvo vietinis. Chloteras pasi\xc5\xabl\xc4\x97 savo s\xc5\xabn\xc5\xb3 Dagobert\xc4\x85 I, kuris buvo pripa\xc5\xbeintas Austrazijos karaliumi. Nors Dagobertas buvo tikras karalius, vis\xc4\x85 Frankij\xc4\x85 vald\xc4\x97 Chloteras. Per Chlotero ir Dagoberto, vadinam\xc5\xb3 \xe2\x80\x9ePaskutiniais valdan\xc4\x8diais Merovingais\xe2\x80\x9c, bendr\xc4\x85 valdym\xc4\x85, kunigaik\xc5\xa1\xc4\x8dio Bertoaldo skatinami sukilo saksai, priklaus\xc4\x99 Frankijai nuo ma\xc5\xbedaug 550\xc2\xa0m., bet bendromis t\xc4\x97vo ir s\xc5\xabnaus pastangomis jie buvo sumu\xc5\xa1ti._NEWLINE_Po Chlotero mirties 628\xc2\xa0m., Dagobertas vykdydamas t\xc4\x97vo vali\xc4\x85 jo karalyst\xc4\x97s dal\xc4\xaf atidav\xc4\x97 Charibertui II. \xc5\xa0i dalin\xc4\x97 karalyst\xc4\x97, vadinama Akvitanija, buvo naujas k\xc5\xabrinys. J\xc4\x85 sudar\xc4\x97 pietin\xc4\x97 senosios Romos provincijos Akvitanijos dalis, sostin\xc4\x97 buvo Tul\xc5\xabza. Vaskonijos kunigaik\xc5\xa1tyst\xc4\x97 irgi priklaus\xc4\x97 naujai karalystei. Charibertas s\xc4\x97kmingai kov\xc4\x97si su baskais, bet po jo mirties jie v\xc4\x97l sukilo (632\xc2\xa0m.). Pasinaudoj\xc4\x99s proga Dagobertas nu\xc5\xbeud\xc4\x97 jaun\xc4\x85 Chariberto s\xc5\xabn\xc5\xb3 Chilperik\xc4\x85 Akvitanijiet\xc4\xaf ir tapo vieninteliu frank\xc5\xb3 karaliumi (632\xc2\xa0m.). Tuo pa\xc4\x8diu metu \xc5\xa1iaur\xc4\x97je sukilo bretonai. J\xc5\xb3 vadas Judicael ap Hoel nusileido ir sutiko Dagobertui mok\xc4\x97ti duokl\xc4\x99, kai \xc5\xa1is pagrasino atvykti su armija 635\xc2\xa0m. Tais pa\xc4\x8diais metais jo armija sutriu\xc5\xa1kino baskus._NEWLINE_Per Dagoberto valdym\xc4\x85 vis did\xc4\x97jo nepasitenkinimas Austrazijoje. \xc5\xa0i siek\xc4\x97 savivaldos, nes karaliaus r\xc5\xabmuose dominavo Neustrijos kilmingieji. Chloteras de\xc5\xa1imtme\xc4\x8dius buvo Pary\xc5\xbeiaus karaliumi prie\xc5\xa1 tapdamas Meco karaliumi, po jo valdymo Merovingai vis labiau buvo Neustrijos monarchija. Kuomet Dagobertas privert\xc4\x97 saksus, tiuringus, alemanus ir slavus (\xc5\xa1ie Savo padedami pasiprie\xc5\xa1ino ir sumu\xc5\xa1\xc4\x97 frankus Vogastisburgo m\xc5\xab\xc5\xa1yje) mok\xc4\x97ti jam duokl\xc4\x99, pavert\xc4\x97 juos Neustrijos, o ne Austrazijos pavaldiniais. Tai buvo viena i\xc5\xa1 prie\xc5\xbeas\xc4\x8di\xc5\xb3, kod\xc4\x97l Austrazija reikalavo sau karaliaus. 633\xc2\xa0m. Austrazijos kilmingieji privert\xc4\x97 Dagoberto s\xc5\xabn\xc5\xb3 Sigebert\xc4\x85 III paskirti j\xc5\xb3 karaliumi.'